**ТАБЛИЦА**

**с постъпилите в Комисията за регулиране на съобщенията становища в рамките на процедура по обществено обсъждане на проект за Правила за изчисляване на нетните разходи за предоставяне на универсалната услуга**

|  |  |  |  |
| --- | --- | --- | --- |
| **Изготвил становището** | **Становище** | **Статус** | **Мотиви**  |
| **ОБЩИ БЕЛЕЖКИ** |
| **Комисията за защита на конкуренцията (КЗК)** | Според становището на КЗК е важно от гледна точка на конкуренцията да бъде спазен принципа на конкурентната неутралност и да не бъде налице свръхкомпенсиране. Комисията съгласува проекта на Правилата за изчисляване на нетните разходи на КРС без бележки с мотива, че Проекта на правилата не дава индикации и не би създал условия за нарушаване на принципа на конкурентната неутралност. Също така, КЗК счита че когато се налага задължение на определено предприятие да извършва услуги от обществен интерес, следва да бъдат предвидени компенсации за това. | Приема се по принцип | Комисията за регулиране на съобщенията (КРС) изготви изменен и допълнен проект на Правилата, който е в съответствие с направените бележки и предложения, постъпили в рамките на общественото обсъждане. Новият проект на правила ще бъде публикуван на страницата на КРС в интернет и на Портала за обществени консултации за ново обществено обсъждане.  |
| **Комисия за защита на потребителите (КЗП)** | КЗП няма коментари, бележки и предложения по Проекта на правилата |  |  |
| **Становища, постъпили от “strategy.bg”** |
|  | По какъв начин ще бъде спряно ненужното или дублиращо се предлагане на услуги, само и само за да се получат компенсациите | **Коментар** | Направената бележка не е относима, към документа, поставен на обществено обсъждане. Възлагането на задължението за предоставяне на универсалната услуга се урежда в Раздел III „Налагане на задължения за предоставяне на универсална услуга“, Глава единадесета „Универсална услуга“ от Закона за електронните съобщения (ЗЕС). Съгласно чл. 193 от ЗЕС, редът за налагането на задължения във връзка с предоставянето на универсалната услуга се определя в Наредба на министъра на транспорта, информационните технологии и съобщенията по предложение на КРС. В допълнение, съгласно чл. 188, ал. 2 от ЗЕС, КРС налага задължения за предоставяне на универсалната услуга когато установи, че наличността в определено местоположение на услуга за подходящ широколентов достъп до интернет и на услуги за гласови съобщения не може да бъде осигурена при обичайни търговски условия. |
|  | Възвръщаемостта на вложения капитал се определя като съотношение между размера на печалбата преди лихви и данъци и разликата между общата сума на активите и текущите (краткосрочни) задължения. Как е определен процента и съотношението от Комисията? | **Коментар** | Конкретен процент не е определен от Комисията, тъй като показателите за ефективност не са константна величина, а зависят от управлението на конкретното предприятие. Предложеното съотношение представлява финансов показател, чрез който се оценява рентабилността на предприятието и ефективното използване на капитала. Чрез този показател се определя способността на предприятието да генерира печалба от капиталът, който използва. Възвръщаемостта към вложения капитал е един от показателите, необходими на финансовите мениджъри, акционерите и потенциалните инвеститори, когато се анализира възможността за инвестиции в съответното предприятие.Определеното от КРС съотношение е в съответствие с Решението на Европейската комисия от 20 декември 2011 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7, 11.1.2012 г.) |
|  | ROI или ROE, EBIT или NOPAT - Как Комисията е определила и решила коя стойност да бъде използвана при изчисляване на компенсацията и има ли значение с какви пари се финансира инвестицията с несправедлива тежест? | **Коментар** | Определеното от КРС съотношение е в съответствие с Решението на Европейската комисия от 20 декември 2011 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7, 11.1.2012 г.).КРС обръща внимание, че се компенсират доказаните нетни разходи, в случай че те представляват несправедлива тежест за задълженото предприятие, при условие че предоставянето на универсалната услуга води до загуби или се предлага на цени под разумната норма на печалба. |
|  | Конкретното определяне на разумната норма на печалба (РНП), която не трябва да надвишава възвращаемостта на вложения капитал (ВВК), е свързано с предпоставки за субективизъм. Ако възвращаемостта е например 10 %, колко да е РНП – 1%, 5% или 10%? Затова е логично и обективно да се определи предварително ясен и определен размер на РНП, примерно 50% от ВВК. По този начин, в случай че има две или повече предприятия, които предоставят отделни части от универсалната услуга, те ще се третират при еднакви условия. Ако едното предприятие има ВВК 10%, неговата РНП ще е 5%, ако второто предприятие има ВВК 20%, неговата РНП ще е 10%, ако третото предприятие има ВВК 15%, неговата РНП ще е 7,5%. По този начин ще се постигне максимална справедливост към тези предприятия. | **Не се приема** | Разумната норма на печалба не може да бъде константна величина. Генерирането на печалба от съответното предприятие зависи от ефективното управление на ресурсите, с които разполага, за да постигне целите на организацията. В тази връзка, възвръщаемостта към вложения капитал е един от показателите, посочен в Решението на Европейската комисия от 20 декември 2011 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7, 11.1.2012 г.), като подходящ за определяне на разумната норма на печалба. |
| **КОНКРЕТНИ БЕЛЕЖКИ ПО ПРОЕКТА** |
| **Министерство на финансите** | МФ счита, че Правилата за изчисляване на нетните разходи за предоставяне на универсална услуга, които се приемат от Комисията за регулиране на съобщенията (КРС) съгласно чл. 201 от Закона за електронните съобщения, следва да въведат изискванията на Приложение VII, част А към Директива (ЕС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения, транспонирана със Закона за изменение и допълнение на Закона за електронните съобщения (ДВ, бр. 20 от 2021 г.). Според МФ съгласно приложението към Директивата, нетните разходи за задължението за предоставяне на универсална услуга следва да се изчисляват като разлика между нетните разходи на предприятието със задължението за извършване на универсална услуга и нетните разходи при работа без такова задължение, като се обърне внимание на правилната оценка на разходите, които предприятието би предпочело да избегне, ако няма задължение за предоставяне на универсална услуга. На следващо място МФ посочва, че при изчислението на нетните разходи следва да се прави оценка на ползите, включително нематериалните за предприятието, което предоставя универсалната услуга.  В тази връзка МФ прави следните бележки и предложения по представения проект на Правила - в чл. 4, 5 и 7 от проекта е посочено, че нетните разходи за съответните услуги се изчисляват като разлика между сумата на приходите от услуги като част от универсалната услуга и сумата от приходите от услуги със същите параметри извън обхвата на универсалната услуга. Министерство на финансите счита, че когато се изчисляват нетни разходи, следва да се съпоставят разходи и приходи от изпълнение на дадена услуга, а не приходи с приходи. Съгласно чл. 6 от Правилата, от друга страна, нетните разходи се изчисляват като разлика между разходите за услуги със и без задължение за предоставяне на универсална услуга и към нея се прибавя сумата на приходите от предоставянето им. Посоченият метод за изчисление на нетни разходи също не е в съответствие с изискването да се вземат предвид разходи и приходи със и без задължение за предоставяне на универсална услуга. Предвид това, предложението на МФ е чл. 4 - 7 от проекта на Правила да се прецизират, като се въведе подходящ метод за изчисляване на нетните разходи от предоставянето на която и да е от услугите по чл. 2, ал. 1, попадащи в обхвата на универсалната услуга, в съответствие с изискванията на Директивата. | Приемат се по принцип | Комисията приема бележките и предложението на МФ, като се изготви изменен и допълнен проект на Правилата, които са в съответствие с направените бележки и предложените изменения. Новият проект на правила ще бъде публикуван на страницата на КРС в интернет и на Портала за обществени консултации за ново обществено обсъждане.Също така е въведен нов чл. 4, в който са посочени стъпките за изчисляване на нетните разходи с и без задължение за предоставяне на универсалната услуга, както следва:Стъпка 1 изчисляване на приходи и разходи на задължените предприятия при извършване на дейността им с възложени задължения във връзка с предоставянето на универсалната услуга;Стъпка 2 изчисляване на приходи и разходи, които биха възникнали за задължените предприятия при извършване на дейността им без възложени задължения във връзка с предоставянето на универсалната услуга; Стъпка 3 изчисляване на размера на нетните разходи от предоставяне на универсалната услуга;Стъпка 4 коригиране на размера на нетните разходи от задължението за предоставяне на универсалната услуга с паричния еквивалент на нематериалните преимущества.Съответно членове 5-8 от Правилата са изменени в съответствие с препоръката на Министерството.Въведени са формули за изчисляване на всяка от услугите от обхвата на задължението за предоставяне на универсална услуга.  |
| **Министерство на финансите** | МФ предлага в проекта на Правила да бъде посочено как нетните разходи от задължението за предоставяне на универсална услуга ще бъдат коригирани с паричната оценка на нематериалните преимущества с прецизиране на чл. 3 от проекта на Правила или с въвеждане на формула за изчисляване на нетните разходи, от която да е видно как стойността се отразява на размера на компенсацията на нетните разходи. | Приема се по принцип | Комисията приема предложението и прецизира чл. 3 по следния начин: „Всяко от задължените предприятия определя нетните разходи от предоставянето на всяка от услугите, включени в обхвата на универсалната услуга, за период, отнасящ се до предходната календарна година, приключваща на 31 декември. Сумата на нетните разходи се коригира с оценката на нематериалните преимущества в паричен еквивалент от предоставяне на универсалната услуга или на част от нея за задължените предприятия“Също така, чл. 3 е допълнен с допускането за отчитане на разумна норма на печалба на задължените предприятия е осигурено правото на разумна печалба при спазване на изискванията по чл. 5 от Решението на Европейската комисия от 20 декември 2011 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7, 11.1.2012 г.). Включен е текст, че изчисляването на нетните разходи за всяка от услугите по чл. 2 се извършва поотделно и по начин, при който се избягва двойното отчитане на каквито и да било разходи и преки или косвени ползи. Посочено е, че задължените предприятия използват едни и същи компоненти както за описание на дейността си с възложени задължения във връзка с предоставянето на универсалната услуга, така и за описание на дейността си, в случай че нямат възложени задължения във връзка с предоставянето на универсалната услуга. |
| **Българска народна банка (БНБ)** | БНБ посочва в становището си, че не е ясна методиката, по която се извършва паричната оценка на нематериалните преимущества, като е необходимо прецизиране на текста на чл. 8. БНБ счита, че подобна неяснота би могла да създаде риск от разностранно прилагане на разглежданите разпоредби.  | Приема се | В Правилата в Раздел III „Коригиране на размера на нетните разходи с нематериални преимущества“ е създадена нова алинея 3 на чл. 10 с математическа формула, както следва:Общата стойност на нематериалните преимущества се изчислява като сбор от паричния еквивалент на всеки показател: ОСНМПyy =∑ (НМПn Х d), където:ОСНМПyy е общата сума на нематериалните преимущества, произтичащи от предоставянето на универсалната услуга; НМП - нематериални преимущества;n = {1,2,3….. n}, като всяка нематериално преимущество отговаря на определен индекс;d = {0,1}, като d=1, ако съответното преимущество произтича от задължението за предоставяне на универсалната услуга и d=0, ако не произтича от това задължение. |
| **Министерство на финансите** | МФ обръща внимание, че в случай на необходимост от предоставяне на публично финансиране за компенсиране на несправедливата тежест от задължението за предоставяне на универсалната услуга, трябва да се извърши оценка дали финансирането представлява държавна помощ, а това е така, ако са налице всички елементи на държавна помощ съгласно чл. 107, параграф 1 от Договора за функционирането на ЕС. Един от тези елементи е наличието на публичен ресурс. Съгласно Известието на Комисията относно понятието за държавна помощ, посочено в член 107, параграф 1 от Договора за функционирането на Европейския съюз (2016/С 262/01), произходът на ресурсите не е от значение, при условие че преди да бъдат пряко или косвено прехвърлени на бенефициите, те подлежат на публичен контрол и са на разположение на националните органи. Следователно средствата, които са финансирани чрез такси или задължителни вноски от частни лица, наложени от държавата и управлявани и разпределяни в съответствие с предписанията на публичното право, предполагат трансфер на държавни ресурси, дори и да не са администрирани от държавните органи.Държавна помощ може да бъде изключена, ако доставчикът на универсалната услуга е избран след провеждане на открита, прозрачна, не дискриминационна тръжна процедура в съответствие с т. 89-96 от Известието на Комисията. При липса на такъв търг, считаме, че публичното финансиране следва да се предоставя в съответствие с правилата за услугите от общ икономически интерес.  | Приема се по принцип | Правилата са изменени и допълнени в съответствие с бележките и предложенията на Министерството на финансите, с оглед съответствие с Решението на Европейската комисия от 20 декември 2011 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7, 11.1.2012 г.). |
| **Българска телекомуникационна компания, (понастоящем „Виваком България“ ЕАД)** | БТК предлага следната редакция на чл. 4 и чл. 5 от Проекта: “’Чл. 4. Нетните разходи за услуги за гласови съобщения чрез свързване в определено местоположение към обществена електронна съобщителна мрежа независимо от използваната технология, по чл. 2, ал. 1, т.1, се изчисляват като разлика между: 1. Сумата на приходите от инсталационни такси за осъществените свързвания в определено местоположение към обществена електронна съобщителна мрежа, въз основа на обосновани искания от крайни потребители като част от универсалната услуга, заедно със сумата на приходите от месечни такси за тези свързвания и 2. Сумата на приходите от инсталационни такси за, отнасящи се до броя на осъществените свързвания по т.1, заедно със сумата на приходите от месечни такси за тези свързвания, когато те не са част от универсалната услуга. Чл. 5. Нетните разходи за свързване и осигуряване на подходящ широколентов достъп до интернет в определено местоположение, съгласно чл. 2, ал.1, т. 2, се изчисляват като разлика между: 1. Сумата на приходите от месечни такси за осъществените свързвания за предоставяне на подходящ широколентов достъп, като част от обхвата на универсалната услуга, и 2. Сумата на приходите от месечни такси за свързванията по т. 1, чрез които се предоставя широколентов достъп до интернет със същите параметри за качество, но извън обхвата на универсалната услуга.” Мотивите на предприятието са редакционни и целят постигане на по-голяма яснота за източниците на приходи, които участват в калкулациите за определяне на нетните разходи от предоставянето на универсална услуга. | Приема се по принцип | Правилата са изменени и допълнени. Съответно текстовете на новите чл. 5 и чл. 6 от Правилата, отнасящи се до изчисляване на нетните разходи за предоставяне на гласови съобщения чрез свързване в определено местоположение и осигуряване на подходящ широколентов достъп до интернет в определено местоположение, са прецизирани и са въведени формули за изчисляването на съответните нетни разходи. |

**ТАБЛИЦА**

**с постъпилите становища на членовете на Управителния съвет на Фонда за компенсиране на универсалната услуга**

|  |  |  |  |
| --- | --- | --- | --- |
| **Заинтересовани лица** | **Предложения** | **Статус** | **Мотиви за неприемане/място на отразяване на приети предложения** |
| **1. Предложения по** **чл. 2, ал. 1, т. 3**  |
| **Министерство на транспорта информационните технологии и съобщенията (МТИТС), към настоящия момент Министерство на транспорта и съобщенията (МТС**) | МТС предлага следната редакция на т. 3 от чл. 2, ал. 1: 3. предоставяне на услуги, различни от посочените по т. 1 и 2, за които са били налице действащи задължения за предоставяне на универсална услуга преди влизане в сила на Закона за изменение и допълнение на Закона за електронните съобщения (Обн., ДВ, бр. 20 от 2021 г.) | Приема се частично | Текстът на т. 3 на чл. 2, ал. 1 придобива следния вид:3. предоставяне на услуги, различни от посочените по т. 1 и 2, за които са налице действащи задължения за предоставяне на универсална услуга преди влизане в сила на Закона за изменение и допълнение на Закона за електронните съобщения (Обн., ДВ, бр. 20 от 2021 г.)Работната група не приема предложението за добавянето на „били“ между „са налице“, предвид отмяната действащите задължения за предоставянето на други услуги в рамките на задължението за универсална услуга съгласно Решение на КРС № 350/30.09.2021 г. |
| **2. Предложения по чл. 2, ал. 2**  |
| **МТС** | МТС предлага редакционна корекция на ал. 2 от чл. 2, като добавка пред съкращението ЗЕС:„…Закона за електронните съобщения (ЗЕС)“ | Приема се  | Редакцията е отразена в ал. 2 на чл. 2 |
| **3. Предложения по чл. 3, ал. 1 от Правилата за нетните разходи** |
| **МТС** | МТС предлага нематериалните „преимущества“ да бъдат заменени с нематериални „ползи“. Предложената корекция се отнася за всички места в документа, на които се среща термина. | Не се приема | Предложената корекция не съответства на чл. 200, ал. 2, където терминът е като „*нематериални преимущества*“. |
| **Министерство на финансите (МФ)** | *МФ предлага в последното изречение на чл. 3, ал. 1 думата „коригира“ да се замени с думата „намалява“ при корекцията на сумата на нетните разходи с оценката на нематериалните преимущества в паричен еквивалент.* *Становище в същата посока е изразено и от МТС по чл. 11 от проекта* | Приема се | КРС приема предложението. Текстовете на чл. 3, ал. 1 и чл. 11 на проекта на Правилата са изменени в съответствие с предложението на МФ и МТС. |
| **4. Предложения за допълнения в проекта на Правила** |
| **МФ** | МФ счита, че в проекта на Правила следва да се посочи как ще бъдат определяни данните за размера на хипотетичните приходи и разходи, които биха възникнали за задълженото предприятие при извършване на дейността му без възложени задължения за предоставяне на универсалната услуга и как ще се гарантира тяхната достоверност. В тази връзка, МФ предлага да се предвиди при подаване на заявление за компенсация от страна на задълженото предприятие да се предоставят съответните документи, с които да се обоснове размерът на хипотетичните приходи и разходи при работа на предприятието без задължение за предоставяне на универсалната услуга. | Приема се  | В чл. 14, ал. 2 са добавени съответно т. 2 и т. 3, както следва: 1. справка за обема на услугите, които задълженото предприятие би предоставяло при липса на задължение за предоставяне на универсалната услуга, в т.ч. подробно описание и обосновка на начина на определяне на обема услуги;
2. справка за сумата на хипотетични приходи, които би реализирало задълженото предприятие при липса на задължение за предоставяне на универсална услуга и сума на хипотетичните разходи, които би извършило задълженото предприятие при липса на задължение за предоставяне на универсална услуга, в т.ч. подробно описание и обосновка на начина на определяне на хипотетичните приходи и разходи
 |
| **МФ** | МФ посочва, че предвид текстовете на Решението на Комисията от 20 декември 2011 г. относно прилагането на чл. 106 параграф 2 от договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от обществен икономически интерес (2012/21/EC) (Решението на Комисията), Съобщението на Комисията за прилагането на правилата на Европейския съюз към компенсацията, предоставена за предоставянето на услуги от общ икономически интерес (УОИИ) (2012/C 8/02) и Директива (EC) 201/1972 на Европейския парламент и на Съвета от 11 декември 2018 г. за установяване на Европейски кодекс за електронните съобщения компенсирането на универсалната услуга следва да се предоставя само при условие, че пазарът не може да предостави услугата при необходимите условия като качество, достъпност, цена и др. без държавна намеса. В тази връзка МФ предлага да се прецени необходимостта от извършване на предварително проучване на пазара, което да обоснове нуждата от публично финансиране. | Не се приема | По отношение на предложението на МФ да се прецени необходимостта от извършване на предварително проучване на пазара: съгласно чл. 188 ал. 2 от ЗЕС Комисията налага задълженията за предоставяне на услуги от обхвата на УУ, вземайки предвид резултатите от географското проучване по чл.181а, ако има такова, и всички допълнителни доказателства, установи, че наличността в определено местоположение на услуга за подходящ широколентов достъп до интернет и на услуги за гласови съобщения не може да бъде осигурена при обичайни търговски условия на територията на цялата страна или в различни части от нея. В този смисъл КРС извършва предварителен анализ на необходимостта от налагане на задължения за предоставяне на универсалната услуга с цел гарантиране на достъп на всички граждани на цялата територия на страната в съответствие с чл. 182, ал. 1 от ЗЕС.Що се отнася до публичното финансиране, задълженото предприятие има възможност да кандидатства за компенсиране на нетните разходи във връзка със задълженията за предоставяне на универсална услуга в случай, че тези разходи представляват несправедлива тежест за съответното предприятие съгласно чл. 200, ал. 1 от ЗЕС. Наличието на несправедлива тежест се определя въз основа на нетните разходи и при отчитане на нематериалните преимущества за предприятието, при условие че предоставянето на универсалната услуга води до загуби или се предлага на цени под разумната норма на печалба според чл. 200, ал. 2 от ЗЕС. В тази връзка възлагането на задължения във връзка с предоставяне на универсалната услуга не е обвързано с компенсиране на нетни разходи, когато това не представлява несправедлива тежест за задължените предприятия |
| **МФ** | В заключение, МФ обръща внимание, че ако по време на периода на възлагане престанат да бъдат спазвани условията на Решението на Комисията, компенсацията следва да се предоставя съгласно Рамката на Европейския съюз за държавна помощ под формата на компенсации за обществени услуги (2012/С 8/03), която изисква съвместимостта на публичното подпомагане да бъде предварително оценена от Комисията преди да бъде предоставено на предприятието. | Не се приема | По отношение на предложението на МФ за предварително оценяване от Комисията преди да бъде предоставено възстановяването на нетните разходи от предоставянето на УУ на предприятието: в ЗЕС чл. 191 ал. 1 е предвидено при налагане на задълженията за предоставяне на услуги от обхвата на УУ комисията да отчита най-целесъобразния и ефикасен начин за предоставяне на универсалната услуга, който може да служи за определяне на нетна себестойност на задължението за предоставяне на универсална услуга. Наред с това в рамките на процедурата за компенсиране на нетни разходи от предоставяне на универсалната услуга, Комисията проверява предоставената от заявителите информация, като може да възложи проверка и след приключване на проверката, КРС дава становище дали доказаните нетни разходи представляват несправедлива тежест за предприятието. В този смисъл ЗЕС предвижда предварителната оценка, която се предлага от страна на МФ. |